text: Bedre lægehjælp til ældre 
  16 august 2012 kl. 08.41
  Faste læger skal sikre borgere på plejehjem bedre behandling. Fem kommuner med i forsøg. En af dem er Horsens.
  Nyt forsøg med fast tilknyttede læger på plejehjem skal sikre større faglig indsigt og styrke samarbejdet mellem borgere, plejepersonale og læger.
  Det 2-årige forsøg igangsat af Social- og Integrationsministeriet og Ministeriet for Sundhed og Forebyggelse skal give borgere på udvalgte plejehjem mulighed for at skifte til en fast tilknyttet læge, som kommer fast på plejehjemmet hver uge. Det er frivilligt for borgerne, om de ønsker at skifte fra deres nuværende læge.
  
  Bedre samarbejde
  Formålet med forsøget er at undersøge, om brug af fast tilknyttede læger på plejehjem kan sikre øget faglig indsigt samt et bedre tværfagligt samarbejde mellem plejepersonale og læger. Det skal bl.a. undersøges, om fast tilknyttede læger kan give mulighed for bedre håndtering af medicinforbruget hos ældre på plejehjem samt færre uhensigtsmæssige indlæggelser.
  
  Horsens er med 
  Forsøget foregår på otte udvalgte plejehjem i fem kommuner: Horsens, Viborg, Odense, Furesø og København. Der er afsat 5,1 millioner kr. til projektet.
  